Byna 1 000 matrieks van Gauteng toets positief ná Ballito RageAltesaam 984 matrieks van Johannesburg en Tshwane in Gauteng het reeds positief getoets vir Covid-19 nadat hulle vroeër die Ballito Rage-byeenkoms in KwaZulu-Natal bygewoon het. Kwara Kekana, woordvoerder van die Gautengse departement van gesondheid, sê die departement maak goeie vordering met die opsporing van die meerderheid Gautengse leerders wat die Rage-byeenkoms in Ballito bygewoon het. Dié byeenkoms het van 27 November tot 4 Desember plaasgevind. Altesaam 1 055 van die 1 322 leerders in Gauteng wat die byeenkoms bygewoon het, is intussen getoets vir Covid-19 en 984 van hulle het positief getoets. Dié leerders het weer kontak gehad met 340 ander persone van wie 32 reeds positief getoets het. “Die departement doen ŉ ernstige beroep op leerders en hul ouers om saam met gesondheidswerkers wat kontakopsporing doen te werk aangesien dit ’n belangrike proses is wat daarop gemik is om die verspreiding van die koronavirus hok te slaan.” Kekana sê 99 leerders wou nie met die departement saamwerk nie, terwyl 173 verkeerde kontakbesonderhede aan die departement deurgegee het of nie hul fone geantwoord het nie. “Ons doen ’n beroep op diegene wat die Rage-byeenkoms bygewoon het om hulself vir 14 dae in kwarantyn te plaas en hulself dringend te laat toets. Diegene wat positief toets, moet tien dae lank selfisoleer. Diegene wat positief toets se gesinslede moet ook getoets word en in kwarantyn geplaas word.” Die Plett Rage in Plettenbergbaai en JBay Rage in Jeffreysbaai is gekanselleer nadat dr. Zweli Mkhize, minister van gesondheid, vroeër gesê het Rage-byeenkomste word as sogenaamde superverspreider-byeenkomste beskou. Volgens Mkhize is dit ŉ duidelike bewys dat groot byeenkomste waar alkohol gebruik word, ŉ groot risiko is en pogings om die verspreiding van die virus te beperk ondermyn.